Nos Odo, primogenitus ducis Burgundie, comes Nivern., notum facimus universis presentibus et futuris, quod, in nostra presentia constitutus, dilectus et fidelis noster Guido de Sancto-Florentino, miles, dominus Villarii-Vinosi, coram nobis recognovit se vendidisse et in perpetuum quittavisse, pro trecensis et viginti libris sibi plenarie persolutis, quicquid juris habebat idem miles apud Malliacum-Castrum, videlicet in hominibus, terris, pratis, vineis, censibus et rebus aliis quibuscumque, que omnia in nostra justicia sita sunt; et similiter quicquid juris habebat idem miles apud Truciacum, in hominibus, terris, pratis, vineis et rebus aliis universis, viris religiosis et honestis abbati et conventui Reigniac., ordinis Cisterciensis, ab eisdem abbate et conventu jure hereditario in perpetuum possidendis. Promisit, autem, idem miles, omnia et singula dictis religiosis vendita et quittata, eisdem, bona fide erga omnes ad usus et consuetudines patrie garantire. Et similiter promisit quod contra hujusmodi venditionem per se vel per alium non veniet in futurum. Sciendum, vero, quod dicte trecente et viginti libre sunt Turon. monete. In horum autem testimonium, ad petitionem sepedicti militis, presentibus litteris sigillum nostrum duximus apponendum. Datum, apud Coulengias-super-Yonam, anno Domini millesimo ducentesimo sexagesimo-secundo, mense octobri.